Crow
Crow er en nordamerikansk indianerstamme med reservat i hjertet af dens traditionelle territorium i Montana, U.S.A. Den opstod som en selvstændig stamme efter at have revet sig løs fra hidatsaerne, der holdt til i byer af jordhytter ved Missouri River i North Dakota, hvor de dyrkede jorden.  Crowerne søgte vestpå og forvandlede sig til bisonjagende prærieindianere, der levede i tipier. Stammens tre divisioner er mountain crow, river crow og kicked in the bellies crow.

Crowernes sprog hører til i gruppen af siouanske sprog. De kalder sig selv absarokee (navnet ses stavet på flere måder). Det betyder ”børn af den stornæbbede fugl” (Children of the Large-Beaked Bird).

Historie

1800-tals historie 
Stammen indgik sin første traktat om fred og samhandel med U.S.A. i 1825 og er føderalt anerkendt. Fredsaftalen holder stadig.  Crow-stammen var også en af parterne i den omfattende Fort Laramie traktat i 1851, der fastslog forskellige præriestammers territorier. Crow-reservatet blev oprettet i 1868, men det blev reduceret flere gange frem til 1904, hvor det stort set fik sin endelige størrelse.

Allerede involveret i årtierlange konflikter med store, fjendtlige stammer (lakotaerne og sortfødderne) greb den mindre crow-stamme muligheden for at stå stærkere i den ulige kamp ved konsekvent at holde fred med U.S.A. og søge støtte hos hæren.

Det er cheyenner og lakotaer, der står bag den værste massakre på crow-indianerne.

Referencer 

Oprindelige amerikanere i USA
Montana
Wyoming